Bruselj, 09.11.2004

KOM(2004) 742 končno

Predlog

ODLOČBA SVETA

o dovoljenju Združenemu kraljestvu za uporabo izjeme od plačila dajatve na spremembo podnebja za cenena trdna goriva v skladu s členom 19 Direktive 2003/96/ES

(predložena s strani Komisije)

OBRAZLOŽITVENI MEMORANDUM

1. PREDLOžITEV ZAHTEVKA

S pismom dne 18. junija 2004 so britanski organi oblasti zaprosili Komisijo za odstopanje, ki bi jim omogočalo, da še naprej uporabljajo izjemo od plačila dajatve na spremembo podnebja (CCL) za cenena trdna goriva v skladu s členom 19 Direktive 2003/96/ES[1]. Zaradi pridobitve potrebnih informacij za presojo zahtevka je Komisija posredovala dodatna vprašanja v pismu z dne 13. julija, na katera so britanski organi oblasti odgovorili dne 10. avgusta 2004.

UK je uvedlo CCL dne 1. aprila 2001. Po mnenju organov oblasti UK ima dajatev namen spodbujati energetsko učinkovitost in uporabo tehnologij z nizkim deležem ogljika v negospodinjskem sektorju. Uporablja se za plin, premog, elektriko in utekočinjeni naftni plin (za ogrevanje) v poslovnem in javnem sektorju. Obstajajo številne izjeme od dajatve zaradi spodbujanja dobre okoljske prakse. Trdna goriva[2], vredna manj kot 15 GBP na tono, na primer različni preostanki in odpadni material iz rudnikov premoga in koksa, so bila izvzeta od dajatve. Gre za oprostitev zelo majhnega obsega, uvedeno v času uvedbe dajatve meseca aprila 2001 iz okoljskih razlogov, se pravi zaradi spodbujanja uporabe trdnega goriva slabe kakovosti, ki bi v nasprotnem primeru končalo na odlagališču.

Z začetkom veljavnosti Direktive 2003/96/ES se od držav članic, ki ne obdavčujejo teh goriv, zahteva uvedba takih davkov.

Organi oblasti UK menijo, da bi ukinitev izjeme pomenila uvedbo dajatve na ravni CCL, ki se pobira na premog in koks (11,70 GBP na tono). Premog nizke kakovosti se prodaja za povprečno 2,10 GBP na tono, v primerjavi s povprečjem 28 GBP na tono za premog normalne kakovosti. Obdavčitev s CCL za celotno stopnjo bi zato povečala ceno za več kot šestkrat, kar bi izrinilo premog nizke kakovosti iz tržišča in povzročilo, da bi ta končal na odlagališču kot odpadek. Celo uvedba zmanjšane dajatve in obdavčitev s CCL na najmanjši EPD stopnji bi ceno odpadnih trdnih goriv več kot podvojila, kar bi jih še vedno izrinilo iz tržišča in povzročilo, da bi bili namenjeni odlagališču kot odpadki. Ta material je bil izvzet od davka na odlaganje UK že od njegove uvedbe.

Vsak proizvajalec v drugi državi članici ima pravico uvažati te proizvode in koristiti izjemo.

Ta politika temelji na objektivnih načelih in se izvaja v strukturnem okviru. Izjema kot taka je del širšega sistema. V ožjem smislu je v naravi in logiki dajatve (ki predstavlja davek na energijo), da se proizvodi tako nizke kalorične vrednosti izvzamejo od nje. Stopnje CCL temeljijo na energetski vsebnosti goriv, odpadna trdna goriva pa imajo dosti nižjo energetsko vsebnost kot običajna trdna goriva. Prav tako je tudi v naravi okoljskih namenov dajatve, da se raje spodbudi uporaba tega materiala kot pa njegovo odlaganje na odlagališčih.

Izjema je omejena na prodajalce takega cenenega trdnega goriva in ima zato potencialno majhen vpliv na konkurenco in trgovino. Organi oblasti UK verjamejo, da obstaja le peščica družb (manj kot 10), ki prodajajo ta material, od katerih vse koristijo izjemo. Letni strošek v proračunu UK za sedanjo oprostitev za celoten sektor znaša približno 100.000 GBP. Poleg tega bi kakšna koli selektivnost pri tej izjemi bila skladna z naravo sistema UK. Organi oblasti UK zato sklepajo, da ukrep ne predstavlja državne pomoči.

2. OCENA KOMISIJE

Na podlagi člena 19(1) Direktive 2003/96/ES lahko Svet soglasno na predlog Komisije dovoli kateri koli državi članici, da uvede nadaljnje izjeme ali znižanja trošarin zaradi upoštevanja posebnih politik.

Za izjeme, zahtevane na podlagi člena 19 Direktive 2003/96/ES, je treba proučiti, ali so skladne s politikami Skupnosti.

Izjema od iz dajatve podpira rabo cenenega trdnega goriva za energetsko proizvodnjo namesto odlaganja na odlagališčih. Medtem ko je z vidika okoljske politike poraba energije bolj priporočljiva od odlaganja na odlagališčih, bi pravilen pristop v skladu z načelom "onesnaževalec plača" privedel do uporabe nižje stopnje obdavčitve na tako ceneno trdno gorivo, glede na njegovo energetsko vsebnost. Popolna izjema torej ni v naravi in logiki sistema. Ob upoštevanju raznolike kakovosti in energetske vsebnosti materiala in posledičnih težav pri določanju natančne stopnje obdavčitve ter ob upoštevanju majhnih zadevnih količin je lahko popolna izjema sprejemljiva kot začasen ukrep.

Zahtevani ukrep mora torej biti časovno omejen. Člen 19(2) Direktive 2003/96/ES določa, da lahko taka izjema traja največ 6 let. Zato bi lahko izjema za ceneno trdno gorivo veljala do leta 2010. Ta rok tudi omogoča organom oblasti UK, da ponovno pretehtajo koristnost izjeme od davka na odlaganje ob upoštevanju cilja politike, to je spodbujanja rabe energije cenenih trdnih goriv.

Kar zadeva pravila glede državne pomoči, je treba poudariti, da se uporabljajo ne glede na odobritve izjeme za trošarine. Ker znaša ocenjena celotna vrednost izjeme za vse koristnike skupaj 100.000 GBP, nikakor ni verjetno, da bi vrednost izjeme za katerega koli posameznega koristnika presegala prag iz Uredbe Komisije (ES) št. 69/2001 z dne 12. januarja 2001 o uporabi členov 87 in 88 Pogodbe ES pri deminimis pomoči[3].

3. SKLEP

Komisija predlaga, da Svet na podlagi člena 19 Direktive 2003/96/ES dovoli Združenemu kraljestvu, da do 1. januarja 2010 za ceneno trdno gorivo uporablja izjemo od dajatve.

Predlog

ODLOČBA SVETA

o dovoljenju Združenemu kraljestvu za uporabo izjeme od plačila dajatve na spremembo podnebja za cenena trdna goriva v skladu s členom 19 Direktive 2003/96/ES

(Besedilo v angleškem jeziku je edino verodostojno)

SVET EVROPSKE UNIJE JE -

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 2003/96/ES z dne 27. oktobra 2003 o prestrukturiranju okvira Skupnosti za obdavčitev energentov in električne energije[4] in zlasti člena 19(1) Direktive,

ob upoštevanju predloga Komisije,[5]

ob upoštevanju naslednjega:

(1) S pismom dne 18. junija 2004 so organi oblasti Združenega kraljestva zaprosili Komisijo za odstopanje, ki bi jim dopuščalo še naprej uporabljati izjemo od plačila dajatve na spremembo podnebja (CCL) za cenena trdna goriva v skladu s členom 19 Direktive 2003/96/EC.

(2) CCL v Združenem kraljestvu je namenjena spodbujanju energetske učinkovitosti in uporabe tehnologij z nizkim deležem ogljika v negospodinjskem sektorju. Uporablja se za plin, premog, elektriko in utekočinjeni naftni plin za ogrevanje v poslovnem in javnem sektorju.

(3) Izjeme od CCL so bila uvedene od 2001 zaradi spodbujanja dobre okoljske prakse. Trdna goriva, vredna manj kot 15 GBP na tono, na primer različni preostanki in odpadni material iz rudnikov premoga in koksa, so bila izvzeta od dajatve.

(4) Z začetkom veljavnosti Direktive 2003/96/EC so države članice, ki niso obdavčevale teh goriv, morale uvesti take davke.Izjema od davka bi prej podprla uporabo cenenega trdnega goriva za proizvodnjo energije kot pa njegovo odlaganje na odlagališčih. Medtem ko je z vidika okoljske politike poraba energije bolj priporočljiva od odlaganja na odlagališčih, bi načelo "onesnaževalec plača" privedlo do uporabe nižje stopnje obdavčitve na tako ceneno trdno gorivo, v povezavi z njegovo energetsko vsebnostjo. Ob upoštevanju raznolike kakovosti in energetske vsebnosti materiala in posledičnih težav pri določanju natančne stopnje obdavčitve ter ob upoštevanju majhnih zadevnih količin je lahko popolna izjema sprejemljiva kot začasen ukrep. Izjema mora torej biti časovno omejena.

(5) Letni strošek v proračunu UK za sedanjo oprostitev za celoten sektor znaša približno 100.000 GBP. Če predstavlja izjema od dajatve državno pomoč, veljajo običajni predpisi. Videti je, da je oprostitev zajeta v Uredbi Komisije (ES) št. 69/2001 z dne 12. januarja 2001 o uporabi členov 87 in 88 Pogodbe ES pri de minimis pomoči[6]. Vendar v primeru, da korist katerega koli posameznega podjetja presega prag, določen v tej uredbi, je treba to sporočiti Komisiji v skladu z Uredbo (ES) 659/1999 z dne 22. marca 1999 o določitvi natančnih pravil za uporabo člena 93 Pogodbe ES[7].

(6) Komisija redno pregleduje olajšave in izvzetja, da bi preverila, da ne izkrivljajo konkurence ali ovirajo delovanje notranjega trga ter da niso v neskladju s politiko Skupnosti glede zaščite okolja, energetike in prometa -

SPREJEL NASLEDNJO ODLOČBO:

Člen 1

Združenemu kraljestvu se dovoli uporaba izjeme od plačila trošarine za ceneno trdno gorivo, vredno manj kot 15 GBP na tono.

Člen 2

Ta odločba preneha veljati 31. decembra 2009.

Člen 3

Ta odločba je naslovljena na Združeno kraljestvo Velike Britanije in Severne Irske.

V Bruslju,

Za Svet

Predsednik

[1] UL L 283, 31.10.2003, str. 51. Direktiva, kakor je bila nazadnje spremenjena z Direktivo 2004/75/ES (UL L 157, 30.4.2004, str. 100).

[2] Izraz "trdno gorivo" se nanaša samo na premog in lignit, koks in polkoks, ki se pridobi iz premoga ali lignita, in na naftni koks.

[3] Uredba Komisije (ES) št. 69/2001 z dne 12. januarja 2001 o uporabi členov 87 in 88 Pogodbe ES pri deminimis pomoči (UL L 10, 13.1.2001, str. 30).

[4] UL L 283, 31.10.2003, str. 51. Direktiva, kakor je bila nazadnje spremenjena z Direktivo 2004/75/ES (UL L 157, 30.4.2004, str. 100).

[5] UL C [...] [...], str. [...]

[6] UL L 10, 13.1.2001, str. 30.

[7] UL L 83, 27.3.1999, str. 1-9.